La Policia Local identifica més de 1.500 vehicles durant el cap de setmana
01 de febrer 2021

​

![](/media/m4wngs55/61-mini-control-confinamiento-1.jpg)  
  

La Policia Local de Sagunt ha identificat més de 1.500 vehicles durant este cap de setmana en què s'ha realitzat el tancament perimetral. A més, els agents han posat 115 multes per incomplir les restriccions perimetrals. L'import de les sancions va des dels 60 fins als 600 euros. La Policia Local ha establit controls estàtics en set punts principals d'accés al municipi, per este motiu ha reforçat els seus efectius.

  

També hi ha hagut moltes persones, procedents de municipis confrontants, que venien a comprar i que tenien molta confusió respecte a les restriccions. En este sentit, la Policia Local ha atés més de 200 telefonades i missatges en els quals la ciutadania preguntava com l'afectaven les normes.

  

La delegada de Policia Local, Natalia Antonino, ha destacat el comportament de la ciutadania: «**El cap de setmana ha transcorregut amb normalitat. Vull destacar la bona coordinació de la Policia Local i la Guàrdia Rural amb la Guàrdia Civil i la Policia Nacional**». Respecte a les sancions, la delegada ha ressaltat que la majoria han sigut a persones d'altres municipis que «**tenien confusió amb les restriccions i no de la ciutadania de Sagunt que ha entés perfectament quines eren les nostres restriccions. En definitiva, cal ressaltar el comportament de la ciutadania i espere que el cap de setmana que ve transcórrega amb la mateixa normalitat i felicitar també els cossos i forces de seguretat pel treball que han realitzat**».

  

Per la seua banda, l'alcalde de Sagunt, Darío Moreno, també ha posat l'accent en la labor de les forces de seguretat i la responsabilitat ciutadana: «**Malgrat la excepcionalitat del moment que vivim, este primer cap de setmana amb confinament perimetral s'ha desenvolupat amb normalitat i això ha sigut gràcies a la gran labor que han realitzat les nostres Forces i Cossos de Seguretat, amb un paper molt destacat de la nostra Policia Local i també a la responsabilitat ciutadana. És cert que hi ha hagut alguns incompliments, sol·licitem a la ciutadania per descomptat que evite qualsevol situació que puga portar a una intervenció de les forces i cossos de seguretat perquè precisament el que volem és assegurar eixe benestar de tot el món, reduir el nombre de contactes i que isquem d'esta tercera ona en el menor temps possible. Només ho aconseguirem amb eixe treball conjunt**».

![](/media/qhycuua0/61-c-control-confinamiento-2.jpg)  
  
​

*   [](http://www.facebook.com/sharer.php?u=https://aytosagunto.es/va/actualitat/la-policia-local-identifica-mes-de-1-500-vehicles-durant-el-cap-de-setmana/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-identifica-mes-de-1-500-vehicles-durant-el-cap-de-setmana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-identifica-mes-de-1-500-vehicles-durant-el-cap-de-setmana/ "Linked In")
*   [](mailto:?body=https://aytosagunto.es/va/actualitat/la-policia-local-identifica-mes-de-1-500-vehicles-durant-el-cap-de-setmana/)